钦定古今图书集成/理学汇编/经籍典/第088卷 > 日知录 > 《姤》
## 钦定古今图书集成/理学汇编/经籍典/第088卷 > 日知录 > 《姤》

天下之生久矣，一治一乱，盛治之极而乱萌焉，此一
阴遇五阳之卦也。孔子之门，四科十哲，身通六艺者
七十有二人，于是删《诗》《书》，定《礼》乐，赞《周易》，修《春秋》，盛
矣。而老庄之书即出于其时。后汉立辟雍，养三老，临
白虎，论五经。太学诸生至三万人，而三君、八俊、八顾、
八及、八厨为之称首。马、郑、服、何之注，经术为之大明，
而“佛道之教”，即兴于其世。

胡三省曰：“道家虽宗老子，而西汉以前未尝以道士自名，至东汉始有张道陵、于吉等，是道与佛教皆起于东汉之时。”

是知邪说之作，与世升降，圣人之所不能除也。故曰：
“系于金柅，柔道牵也。”呜呼，岂独君子小人之辨而已
乎？